
REFERAT DE APROBARE


Temeiul de emitere al prezentului proiect de ordin este  art. 98 alin. (1) din Legea nr. 331/2024 privind Codul silvic, cu modificările și completările ulterioare, art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare, 
Scopul normelor specifice este de a reglementa organizarea și desfășurarea activităților de apărare împotriva incendiilor de pădure pe teritoriul național.
Procedura se aplică de către toți administratorii fondului forestier de proprietarii de păduri și alte terenuri cu vegetație forestieră-unități administrativ teritoriale, persoane fizice și juridice, precum și de agenți economici care desfășoară activități permanente sau temporare în fondul forestier național, conform ghidului de bune practici privind prevenirea și apărarea pădurilor împotriva incendiilor, prevăzut în anexă la norme. 
Prezentele norme specifice definesc termenii generali și cei specifici fondului forestier.
Incendiile de pădure sunt fenomene complexe influențate de factori climatici și meteorologici favorizanți, precum temperatura și umiditatea aerului, cantitatea de precipitații, direcția și intensitatea vântului, cantitatea și inflamabilitatea combustibilului (litieră și lemn) și condiționate de probabilitatea unor evenimente declanșatoare de origine antropică, precum accidente, neglijență, acte premeditate sau iresponsabile, sau naturală, după caz.
Într-o pădure există trei straturi de combustibili: 
a) materialul combustibil de suprafață; 
b)  materialul combustibil de sub litieră;
c) coronamentul.
Incendiile de litieră sunt incendiile în care ard combustibililii de la suprafața solului.
Incendiile  de subteran sau sub litieră sunt incendiile în care arde materia organică dedesubtul stratului de litieră, humus sau turbă, rădăcinile arborilor și izbucnesc în special în pădurile în care s-au efectuat exploatări forestiere și există rădăcini putrede, care ard în interiorul solului. 
Incendiile de coronament se dezvoltă din incendiile de suprafață în condițiile în care tipul, volumul și dispunerea pe verticală a combustibililor permit propagarea focului și a gazelor din stratul de suprafață în coroanele arborilor.
Incendiile de doborâturi, deşi nu sunt definite separat în literatura de specialitate, se manifestă cu totul diferit faţă de cele de suprafață, coronament sau subteran. Prin urmare considerăm necesară tratarea separată a acestora. Se întâlnesc, de regulă, în arboretele care au fost afectate de rupturi,  doborâturi sau alunecări de teren sau în zonele de exploatare de pe care nu a fost extras materialul lemnos. 
Incendiile de resturi de exploatare se manifestă cu particularităţi distincte, care le diferenţiază substanţial de celelalte tipuri de incendii, printre care:
a) în primul rând, acestea se manifestă într-o parcelă exploatată de mai mult sau mai puţin timp;
b) fiind o parcelă deschisă, cu accesibilitate ridicată, cauzele de incendiu sunt, de regulă, de natură antropică;
c) iniţierea incendiilor fiind făcută la sol, observarea acestora se face cu întârziere, de regulă, în urma fumului degajat;
d) riscul de propagare a acestui tip de incendii, atât în interiorul parcelei incendiate cât şi la trupurile de pădure învecinate, este destul de ridicat, datorită următorilor factori favorizanţi:
e) masa combustibilă este de dimensiuni reduse şi cu umiditate scăzută, ceea ce favorizează purtarea de vânt a bucăţilor arzânde;
f) există curenţi de aer atât unidirecţionali cât şi turbionari, în funcţie de configuraţia reliefului;
g) în parchetele exploatate de mai mult timp a vegetat zmeurişul sau murul, iar în unele condiţii şi ciupercile, drept urmare sunt zone căutate de culgătorii de fructe de pădure; 
h) starea de uscăciune a terenului şi vegetaţiei ierboase este ridicată, datorită expunerii terenului în urma exploatării pădurii; 
i) există riscul propagării facile a incendiilor, atât în subteranul şi litiera parcelei exploatate, cât şi în litiera şi coronamentul parcelelor învecinate;
j) acţiunile de stingere sunt anevoioase, incendiile dezvoltându-se la cioatele arborilor exploataţi, în grămezile de resturi de exploatare şi în rugurile de zmeur şi mur.
Incendiile mixte sunt incendiile  care se pot produce singular într-o zonă afectată, sub două tipuri sau simultan sub toate formele descrise, fiind astfel categorisite ca fiind incedii mixte sau combinate. Apar mai des la pădurile tinere de răşinoase.
S-au stabilit obligații principale pentru autoritatea publică centrală care răspunde de silvicultură referitoare la activitatea de apărare împotriva incendiilor de pădure;
S-au stabilit obligații principale pentru Garda Forestieră  Națională și Gărzile forestiere referitoare la:
- măsurile de prevenire a producerii incendiilor de pădure;
- măsurile  de pregătire a resurselor de răspuns pentru intervenția la incendii de pădure;
- măsurile  de răspuns la stingerea incendiilor de pădure de pregătire a resurselor de răspuns pentru intervenția la incendii de pădure;
- măsurile de investigare/evaluare post-eveniment;
- măsurile de refacere/reabilitare după producerea incendiului;
S-au stabilit obligații principale pentru ocoalele silvice referitoare la activitatea de apărare împotriva incendiilor de pădure;
S-au stabilit obligații  și responsabilități privind managementul riscului la incendii de pădure pentru proprietarii sau deținătorii de păduri. 
S-au reglementat activitățile preventive de reducere a riscului de producere a incendiilor la păduri, care vor urmări realizarea a două obiective principale:
a) reducerea efectelor riscului de incendiu la păduri, cu abordare punctuală asupra populației, bunurilor şi mediului.
b) reducerea posibilității de manifestare a acestui tip de risc, prin acțiunea asupra factorilor triunghiului de foc: materialul combustibil, sursa de aprindere (energia de declanșare) şi întreținătorul arderii.
Pentru realizarea activităților preventive de reducere a riscului incendiilor de pădure, se procedează la identificarea şi implementarea unei o serie de măsuri preventive, cu caracter structural şi nestructural
S-au reglementat reguli și măsuri specifice de apărare împotriva incendiilor de pădure pe timpul lucrărilor de exploatare a masei lemnoase 
S-au reglementat fazele de manifestare ale unui incediu, diferențiate în timp și spațiu, în raport de factorii determinanți ai acestora, astfel: inițierea, dezvoltarea, localizarea, regresia și lichidarea incendiilor. Fazele incendiilor de pădure: definire, manifestare, factori determinanți.
S-au reglementat etapele referitoare la un incendiu, care sunt detaliate în continuare. 
Observarea constă în identificarea incendiului. Ea se realizează de prima persoană care ia contact cu efectele arderii: flacără, fum, căldură. 
Anunțarea incendiului constă în transmiterea informației cu privire la producerea unui incendiu către factorii responsabili, de regulă prin SNAU 112. Anunțarea se realizează potrivit legislației (legea 307/2006), de către prima persoană care observă incendiul. Confirmarea și localizarea incendiilor de pădure se realizează de către personalul silvic din cadrul ocoalelor silvice, rangerii ariilor protejate, personalul silvic din cadrul gărzilor forestiere. Dacă există o monitorizare continuă a riscului la incendiu în fondul forestier, anunțarea incendiului se va face cât mai apropiat de observarea și inițierea acestuia.  
Alarmarea și mobilizarea resurselor
Alarmarea și mobilizarea resurselor reprezintă activitățile de transmitere a mesajului privind producerea incendiului către resursele umane de intervenție și punerea în stare de intervenție a tuturor resurselor umane și materiale disponibile pentru ducerea acțiunilor de stingere. În funcție de particularitățile incendiului, resursele alarmate și mobilizate vor fi specializate şi suficiente,  și se vor  face în cel mai scurt timp, de către structurile care gestionează intervenția, în mod gradual. Structura afectată de incendiu va fi responsabilă de:
i)	alarmarea și mobilizarea resurselor proprii și a celor cu care se cooperează;
ii)	transmiterea corectă a datelor privind situația operativă către SNAU 112;
iii)	dirijarea corectă a forțelor de intervenție, pe traseul cel mai scurt şi accesibil din punctul de vedere al resursei mobilizate.
deplasarea resurselor, este operațiunea care constă în punerea în mișcare a resurselor pe traseul cel mai scurt și este în responsabilitatea autorităților tutelare ale structurilor care participă la intervenție. 
 Recunoașterea este activitatea prin care sunt culese informații cu privire la evoluția incendiului. Este o operațiune de intervenție care se realizează din primul moment al ajungerii forțelor de intervenție la locul acțiunii și până la lichidarea incendiului, se realizează continuu, pe mai multe direcții și trasee de deplasare și se execută de către una sau mai multe persoane. Se organizează şi este în responsabilitatea persoanei care conduce operațiunile de intervenție. 
Analiza situației este activitatea de analiză și sinteză a tuturor informațiilor cu privire la evoluția incendiului. Ea este atributul comandantului intervenției. Se realizează continuu, pe baza informațiilor primite în urma recunoașterii. Stă la baza adoptării hotărârii şi a emiterii ordinului comandantului intervenției. Este hotărâtoare pentru obținerea succesului operațiunilor de intervenție, iar justețea ei este în raport de expertiza comandantului.
S-au stabilit dotarea necesară cu toate resursele tehnice de prevenire și stingere a incendiilor de care are nevoie, potrivit normelor în vigoare pentru fiecare ocol silvic, de stat sau de regim. 
Obligația asigurării resurselor tehnice de apărare împotriva incendiilor, potrivit standardelor cuprinse în normele de dotare, revine ocoalelor silvice, dar și proprietarilor de păduri private. 
Norma de dotare cuprinde niveluri minimale din punct de vedere sortimental și cantitativ. În funcție de particularitățile incendiilor din fondul silvic, mijloacele de intervenție implicate în acest tip de operațiune  pot fi manuale sau mecanizate, terestre, aeriene sau navale.
 Necesarul minim de echipamente și substanțe care să fie în dotarea unităților silvice va fi realizat doar la nivel de canton/pichet, ocol silvic și punct întărit. 
Punctele întărite se constituie pentru asigurarea suportului logistic la incendiile de mare amploare care depășesc capacitatea de intervenție a unui ocol silvic. În funcție de suprafața cumulată de pădure din fondul forestier dintr-un județ, se recomandă constituirea de puncte întărite astfel:
a)     fără punct întărit la o suprafață sub 100 000 ha;
b)	1 punct întărit la o suprafață cuprinsă între 100 000 - 200 000 ha;
c)	2 punct întărite la o suprafață cuprinsă între 200 000 - 300 000 ha;
d)	3 puncte întărite la o suprafață de peste 300 000 ha.
În ghidul de bune practici privind apărarea împotriva incendiilor s-au detaliat toate aspectele din norma tehnică și s-au prezentat studii de caz, tabele relevante referitoare la problematica specifică și s-au prezentat standardizat 13 anexe, în vederea unei evidente și raportări unitare la nivel național. 
Având în vedere cele prezentate anterior, vă rugăm să fiți de acord cu promovarea proiectului de Ordin pentru aprobarea Normelor specifice de prevenire şi apărare împotriva incendiilor.



DIRECTOR GENERAL

Dănuț IACOB






